ලෝකයේම ආදර සත්කාර ගෞරව ලබන්නට සුදුසු මවක් අප රටේ සුන්දර ගම්මානයක අප්‍රකටව ජීවත් වන්නීය.ඇය ගැන කතා කළ යුතුව ඇත්තේ ජීවිතයේ අනේක වූ දුක්ඛ දෝමනස්සයන්ට මුහුණ දී ජීවිතය ජයගත් කාන්තාවක් නිසා පමණක් නොව අප රටේ පුරවැසියෙකු සතු නෛතික වටිනාකමක් ඇති සහතිකයකට අනුව ඇය ලෝකයේ වයස්ගතම කාන්තාව වන නිසාය.බලත්ගමුවේ කිරිඅම්මා ලෙස ප්‍රකට මාවනැල්ල කෙහෙල්පන්නල බලත්ගමුව ගම්මානයේ අංක 82 හි පදිංචිව සිටින අපුල්නලෑ උක්කු නමැති මේ මවගේ වයස අවුරුදු 116 කි.ඇය සතු පුද්ගලයින් ලියාපදිංචි කිරීමේ දෙපාර්තමේන්තුව මගින් නිකුත් කළ ජාතික හැඳුන්ම්පතට අනුව ඇය ඉපදී ඇත්තේ 1897 අගෝස්තු මස 22 වන දිනයි.